Man sterf ná motor in hawe belandReddingswerkers by die Durbanse hawe. Foto: Verskaf ŉ Man, vermoedelik in sy 70’s, is dood nadat sy motor Sondag in die water by die Durbanse hawe beland het. Chitra Bodasing Harduth, woordvoerder van ER24, het gesê die motor, met een insittende, het omstreeks 18:00 in die water ingeploeg, waarna dit gesink het. “Dit het soek- en reddingswerkers nagenoeg ses uur lank geneem om die motor op te spoor en by die man uit te kom,” het sy gesê. Die man se liggaam en die voertuig is omstreeks middernag uit die water gehaal, waarna die man dood verklaar is. Dit is nog nie duidelik hoe die motor in die water beland het nie. Die polisie ondersoek die voorval.